
A közúti közlekedés biztonságának újragondolása a komplementer rendészet vonalán



Kutatásom irányát az egyetemen töltött első év határozta meg, mivel az együttműködés a munkám során és az élet minden területén elkísér. A rendőrség, az önkormányzati rendészet, a polgárőrség és a magánbiztonság terültén tevékenykedő szakemberek számára az együttműködésre kölcsönös módon van szükségük. Nem arról van szó, hogy segítek és köszönöm, hanem egymás tevékenységének támogatásával a lakosság, az állampolgárok életkörülményeinek jobbítását kell szem előtt tartani.
A közúti közlekedés rendészete a rendőrség, mint állami rendvédelmi szerv hatáskörébe és illetékességi körébe tartozik, mely bővelkedik feladatokban és a rendőrség állománya minden nap újabb és újabb intézkedésre okot adó körülménnyel szembesül ezen a területen. A rendőrség létszámhiánya minden területre rányomja bélyegét, ugyanakkor a komplementer rendészet kialakulása nem a rendőrség létszámhelyzete miatt alakult ki, hanem abból az aspesktusból keletkezett, hogy a közbiztonsági tevékenység összetettsége miatt az állami szerep már önmagában nem tartható fent, további szereplők bevonása elkerülhetetlenné vált a biztonság fenntartására.
Kutatásomban azt vizsgálom, hogy a közlekedésrendészeti tevékenységbe miként vonható be az önkormányzati rendészet, melynek aktív tevékenységének fontossága nem kérdőjelezhető meg a települési önkormányzatok illetékességi területén. A helyi rendészeti tevékenységet végzők a rendőrség állományát kiegészítve, egymás mellett, azonban nem együttműködve végzik sok esetben a párhuzamos rendészeti feladatot. Ez abból fakad, hogy a partneri viszony felületes, csupán egymás mellett dolgoznak a rendvédelmi szereplők, ez a személyi, jogi és szakmai oldal hibájából egyaránt következik. Ennek okán szükséges újragondolni azokat a szereplőket, akiknek van tennivalója a közlekedés biztonság területén, mivel úgy vélem, hogy az állami erőszakszervezet, a rendőrség jelenléte nem minden esetben szükséges, például a sebességmérés, a tilos jelzésen való áthaladás dokumentálására, vagy a prevenció előadás megtartásra. Ezekre a feladatokra a települési önkormányzat által életre hívott rendészeti szerv, a polgárőrség, de a magánbiztonsági szolgáltató is megfelelő és bevonható lehet.



